Τμήμα Μηχανικών Σχεδίασης Προϊόντων και Συστημάτων

Ιστορία

Το τμήμα ιδρύθηκε το έτος 2000 (ΠΔ 83/2000/ ΦΕΚ 72 τεύχος Α) και τον Οκτώβριο του ίδιου έτους έγινε η εισαγωγή των πρώτων 60 φοιτητών. Τον Σεπτέμβριο του 2003 άρχισε η λειτουργία του Προγράμματος Μεταπτυχιακών Σπουδών (ΠΜΣ) Σχεδίαση Διαδραστικών και Βιομηχανικών Προϊόντων και Συστημάτων (ΦΕΚ 1023/τ. Β΄/24.7.03).
Το 2017 εντάσσεται στην Πολυτεχνική Σχολή του Πανεπιστημίου Αιγαίου (άρθρο 75, Ν.4485/2017) (ΦΕΚ B 4452 - 18.12.2017), η οποία έχει έδρα τη Σύρο.
Στο τμήμα είναι εγγεγραμμένοι περίπου 800 φοιτητές, ενώ έχουν αποφοιτήσει περίπου 600.

Αντικείμενο ενασχόλησης του Τμήματος

Ο σκοπός του Τμήματος είναι να παράγει αποφοίτους που θα μπορούν να χρησιμοποιήσουν δημιουργικά νέες τεχνολογίες, επιστήμη, και τέχνη για να σχεδιάσουν λύσεις με την μορφή εύχρηστων και λειτουργικών Προϊόντων και Συστημάτων σε διάφορους χώρους και πλαίσια.

Πρόγραμμα Προπτυχιακών Σπουδών (Π.Π.Σ.)

Η διάρκεια του Προγράμματος Προπτυχιακών Σπουδών (Π.Π.Σ.) του Τμήματος είναι πενταετής. Έχει διαρθρωθεί κατά τρόπο ώστε να ανταποκρίνεται στους στόχους των Τμημάτων, ενώ ευθυγραμμίζεται με διεθνώς αναγνωρισμένες πρακτικές. Τα μαθήματα των τριών πρώτων ετών είναι υποχρεωτικά.
Το πρόγραμμα σπουδών περιλαμβάνει τρεις ομάδες μαθημάτων: Τα βασικά / υποχρεωτικά μαθήματα των πρώτων 3 ακαδημαϊκών ετών, τα υποχρεωτικά μαθήματα επιλογής, πρακτικής εξάσκησης και στούντιο και τα μαθήματα επιλογής και η διατριβή που προσφέρεται κατά το τελευταίο έτος σπουδών.
Κατά τη διάρκεια των σπουδών τους, οι φοιτητές είναι σε θέση να επεκτείνουν τις γνώσεις τους σε μία από τις ακόλουθες τρεις γνωστικές κατευθύνσεις: Σχεδίαση Διαδραστικών Συστημάτων, Σχεδίαση με Υπολογιστή και Σχεδίαση Υπηρεσιών.

Πρόγραμμα Μεταπτυχιακών Σπουδών (Π.Μ.Σ.)

Το Τμήμα Μηχανικών Σχεδίασης Προϊόντων και Συστημάτων οργανώνει και λειτουργεί από το ακαδημαϊκό έτος 2016-2017 Πρόγραμμα Μεταπτυχιακών Σπουδών (Π.Μ.Σ.) με τίτλο «Ολοκληρωμένη Σχεδίαση Καινοτόμων Προϊόντων (Integrated Product Design & Innovation - IPDI), σύμφωνα με τις διατάξεις του Ν. 3685/2008 (ΦΕΚ 148 Α΄)
Το Π.Μ.Σ. απονέμει Μεταπτυχιακό Δίπλωμα Ειδίκευσης (Μ.Δ.Ε.) στην «Ολοκληρωμένη Σχεδίαση Καινοτόμων Προϊόντων (MSc in Integrated Product Design and Innovation)». Αντικείμενο του μεταπτυχιακού προγράμματος σπουδών είναι η ολοκληρωμένη-ολιστική σχεδίαση προϊόντων καλύπτοντας αποτελεσματικά ένα ευρύ φάσμα γνωστικών πεδίων και ειδικοτήτων που περιλαμβάνονται στον κύκλο ζωής προϊόντων.
Το Π.Μ.Σ. χωρίζεται σε πλήρους φοίτησης διάρκειας τριών (3) εξαμήνων και μερικής φοίτησης διάρκειας πέντε (5) εξαμήνων. Για τη λήψη του Μ.Δ.Ε. απαιτούνται συνολικά ενενήντα (90) πιστωτικές μονάδες (ECTS).

Εργαστήρια

Εργαστήριο Σχεδίασης Διαδραστικών Συστημάτων
Το εργαστήριο Σχεδίασης Διαδραστικών Συστημάτων (Interactive Systems Design Lab, ISD) επικεντρώνεται σε θέματα αξιολόγησης ευχρηστίας συστημάτων, εφαρμογές και μελέτες ευχρηστίας σε Εμβυθισμένα Εικονικά Περιβάλλοντα, Διάχυτα Πληροφοριακά Συστήματα, και Βάσεις Δεδομένων.
Εργαστήριο Ολοκληρωμένου Βιομηχανικού Σχεδιασμού
Το εργαστήριο Ολοκληρωμένου Βιομηχανικού Σχεδιασμού (Integrated Industrial Design Lab, INDEL) ενισχύει την εκπαιδευτική και ερευνητική διαδικασία του Τμήματος σε θέματα που αφορούν σε μεγάλο τμήμα του κύκλου ζωής βιομηχανικών προϊόντων.
Εργαστήριο Σχεδίασης Υπηρεσιών

Το εργαστήριο Σχεδίασης Υπηρεσιών στηρίζει την έρευνα σε σχεδιαστικές μεθοδολογίες που αφορούν κλάδους όπως την Αειφόρο Σχεδίαση, τη Σχεδίαση Προσβάσιμων Υπηρεσιών, Προϊόντων και Συστημάτων, καθώς και να προωθεί ακαδημαϊκά την πολυεπιστημονικότητα και Συστημική σκέψη στο τμήμα.

Εγκαταστάσεις και Υποδομές

Το Τμήμα Μηχανικών Σχεδίασης Προϊόντων και Συστημάτων χρησιμοποιεί για τους ακαδημαϊκούς σκοπούς πέντε διαφορετικά κτίρια μέσα στην Ερμούπολη.   
Το Κτίριο του πρώην Α' Γυμνασίου Σύρου περιλαμβάνει το ιστορικό Α' Γυμνάσιο Ερμούπολης και την πρώην σχολή Αγροφυλακής. Στα κτίρια αυτά διεξάγονται διαλέξεις μαθημάτων, ανοιχτές παρουσιάσεις διπλωματικών εργασιών, και εργαστηριακά μαθήματα Η/Υ (CAD/CAM, animation, game design, programming, web/app design κτλ.)
Ακόμη, για τις ανάγκες διδασκαλίας παρέχεται η αίθουσα Παναγούλη του Πνευματικού Κέντρου του Δήμου Σύρου-Ερμούπολης ενώ το κτίριο του πρώην Καζίνο Σύρου διαθέτει αίθουσες για τα εργαστηριακά μαθήματα σχεδίου.
Το κτίριο «Κορνηλάκη», έναντι του Αθλητικού Κέντρου «Δημήτριος Βικέλας», φιλοξενεί τη Βιβλιοθήκη του Τμήματος και χώρο αναγνωστηρίου στον 1ο όροφο. Η βιβλιοθήκη του τμήματος προσφέρει συγγράμματα από όλους τους κλάδους που αφορούν το αντικείμενο σπουδών.
Η Φοιτητική Λέσχη σίτισης βρίσκεται επί της πλατείας Μιαούλη.

Πρόγραμμα Erasmus+

Το τμήμα υποστηρίζει και διαρκώς αναζητά τη συνεργασία με άλλα Τμήματα Σχεδίασης του εξωτερικού και μέσω του προγράμματος ανταλλαγής φοιτητών  Erasmus+. Το πρόγραμμα σπουδών του τμήματος ακολουθεί το Ευρωπαϊκό Σύστημα Μεταφοράς ακαδημαϊκών πιστωτικών μονάδων (ECTS).

Πολιτιστικές Ομάδες

Στο τμήμα δρουν πολιτιστικές ομάδες φοιτητών με καλλιτεχνικό, αθλητικό, και επιμορφωτικό σκοπό.

Σταδιοδρομία

Το ποσοστό απορρόφησης των αποφοίτων του τμήματος στην αγορά εργασίας είναι σημαντικό. Στον τομέα της Σχεδίασης Βιομηχανικών Προϊόντων εργάζεται το μεγαλύτερο ποσοστό σε εργασίες όπως: Σχεδίαση Προϊόντων, Επίπλων, Φωτισμού. Σε μικρότερο ποσοστό, στον τομέα της Σχεδίασης Διαδραστικών Συστημάτων εργάζονται σε θέσεις εργασίας όπως: Web Designer, User Experience Design, Interaction Designer. Τέλος, στο αντικείμενο της Σχεδίασης υπηρεσιών απασχολούνται σε εργασίες με τίτλους όπως: Brand Designer/Manager, Social Media Specialist, Senior Operations Management, Interior Designer, Space Planner.